b'\n_START_ARTICLE_\nOrlando\n_START_SECTION_\nAjalugu\n_START_PARAGRAPH_\nNimi "Orlando" p\xc3\xa4rineb umbes 1837. aastast, kui s\xc3\xb5dur Orlando Reeves selles piirkonnas seminolide \xc3\xbclest\xc3\xb5usu ajal v\xc3\xa4idetavalt surma sai. Siiski tundub, et Orlando Reeves (vahel ka Rees) oli l\xc3\xa4hedalasuvas Volusia maakonnas 50 km p\xc3\xb5hja pool suhkruvabriku omanik ja plantaator. Sellesse piirkonda sattunud pioneerid leidsid Reevesi maavalduste piiri t\xc3\xa4histava puu k\xc3\xbclge l\xc3\xb6\xc3\xb6dud sildi ja arvasid, et selle all on s\xc3\xb5duri haud. Nad hakkasid seda piirkonda nimetama Orlando hauaks ja hiljem lihtsalt Orlandoks._NEWLINE_1838 Teise seminoli s\xc3\xb5ja ajal rajas USA armee t\xc3\xa4nap\xc3\xa4evasest all-linnast viie kilomeetri v\xc3\xb5rra l\xc3\xb5una poole s\xc3\xb5jalise tugiposti Fort Gatlini, kuid p\xc3\xa4rast s\xc3\xb5ja l\xc3\xb5ppu j\xc3\xa4eti see maha._NEWLINE_Esimese asula rajas piirkonda Aaron Jernigan, kelle j\xc3\xa4rgi Orlandot algul nimetatigi Jerniganiks. Elanikud hakkasid siia saabuma alles p\xc3\xa4rast Kolmandat seminoli s\xc3\xb5da. Esialgu tegelesid elanikud karjakasvatusega._NEWLINE_1854. aastal sai Orlando Orange\'i maakonna keskuseks. Kuid kogu USA kodus\xc3\xb5ja v\xc3\xa4ltel j\xc3\xa4i Orlando p\xc3\xb5llumajanduspiirkonnaks, mis pealegi Florida sadamate blokaadi t\xc3\xb5ttu tugevalt kannatas. P\xc3\xa4rast s\xc3\xb5da hakkas elanikkond plahvatuslikult kasvama. 31. juulil 1875 nimetati Orlando aleviks (town) ja 1895 linnaks. Perioodi 1875\xe2\x80\x931895 nimetatakse Orlando kuldajastuks, sest linn oli siis Florida sidrunikasvatuse keskus._NEWLINE_Kuldaeg sai otsa 1895. aasta talvel, kui k\xc3\xbclm v\xc3\xb5ttis sidrunipuud \xc3\xa4ra. Sidrunitoodang langes 60 korda ja maa hind 100 korda. Sellest oli nii palju kasu, et endine \xc3\xbchekultuuriline piirkond hakkas viljelema teisigi p\xc3\xb5llukultuure ja piirkonna majandus muutus v\xc3\xa4hem haavatavaks._NEWLINE_1920. aastail toimus Florida majanduses j\xc3\xa4rsk kasv. Maa l\xc3\xa4ks j\xc3\xa4lle hinda, elanikkond kasvas m\xc3\xa4rgatavalt ja rajati suur hulk t\xc3\xa4nap\xc3\xa4eva Orlando linnaosi. Buumi l\xc3\xb5petasid mitu Floridat tabanud orkaani ja \xc3\xbclemaailmne majanduskriis ehk suur depressioon._NEWLINE_Linnast l\xc3\xb5unas asub McCoy \xc3\xb5huj\xc3\xb5udude baas. \xc3\x95huj\xc3\xb5udude baas oli linnas juba Teise maailmas\xc3\xb5ja ajal, praegust nime kannab ta lennu\xc3\xb5nnetuses hukkunud koloneli Michael McCoy m\xc3\xa4lestuseks alates 1958. 1956 rajas ettev\xc3\xb5te Martin Marietta, t\xc3\xa4nap\xc3\xa4eval Lockheed Martin, linna lennukitehase._NEWLINE_Orlando l\xc3\xa4hedal asuvad Canaverali neem, mis on t\xc3\xa4htis kruiisilaevade sadam, Canaverali neeme \xc3\xb5huj\xc3\xb5udude baas ja Kennedy Kosmosekeskus. Vahe on nii v\xc3\xa4ike, et nende ettev\xc3\xb5tete t\xc3\xb6\xc3\xb6tajad saavad Orlandos elada. Seet\xc3\xb5ttu on Orlandos asutatud v\xc3\xb5i sinna kolinud hulk k\xc3\xb5rgtehnoloogiaettev\xc3\xb5tteid._NEWLINE_1964 ostis Walt Disney linna \xc3\xa4\xc3\xa4rde 25 000 m\xc2\xb2 soist maad l\xc3\xb5bustuspargi Disneylandi rajamiseks. See valmis 1971. Disney valis Orlando sellep\xc3\xa4rast, et maa kohal n\xc3\xb5rgenevad orkaanid kiiresti ja sisemaapiirkonnad kannatavad nende all palju v\xc3\xa4hem kui rannikualad. Soostunud sisemaa oli ka m\xc3\xa4rksa odavam rannikust. Disneylandi edu (niih\xc3\xa4sti k\xc3\xbclastajate arv kui kasum) ajendas teda rajama teisigi l\xc3\xb5bustusparke USA-s, hiljem on Disneylande rajatud mujalgi maailmas._NEWLINE_Sellest ajast on turism Orlando peamine sissetulekuallikas. Orlando on pidevalt olnud maailma \xc3\xbcks t\xc3\xa4htsamaid turismisihtkohti. Hiljem on linna l\xc3\xa4hedusse rajatud k\xc3\xbcmneid teisi l\xc3\xb5bustusparke ja teemaparke, rohkem kui kusagil mujal maailmas. Aastas k\xc3\xbclastab linna \xc3\xbcle 50 miljoni turisti.\n_START_SECTION_\nV\xc3\xa4lissuhted\n_START_PARAGRAPH_\nOrlandos asuvad Mehhiko ja Suurbritannia konsulaat._NEWLINE_Orlandol on \xc3\xbcheksa s\xc3\xb5pruslinna: Curitiba (Brasiilia), Guilin (Hiina), Marne-la-Vall\xc3\xa9e (Prantsusmaa), Monterrey (Mehhiko), Orenburg (Venemaa), Reykjanesb\xc3\xa6r (Island), Tainan (Taivan), Urayasu (Jaapan) ja Valladolid (Hispaania). Marne-la-Vall\xc3\xa9e ja Urayasu on Orlandoga seotud Disneylandi kaudu, mis nendes linnades asub.\n_START_SECTION_\nHaridus\n_START_PARAGRAPH_\nLinnas asub Kesk-Florida \xc3\x9clikool, mis on \xc3\xbcli\xc3\xb5pilaste arvult Florida teine \xc3\xbclikool.\n_START_SECTION_\nSport\n_START_PARAGRAPH_\nLinnas tegutseb NBA korvpalliklubi Orlando Magic.'